VEGA præsenterer

**Marie Key – tæt på og intimt**

*Torsdag d. 5. december fylder Marie Key Store VEGA ud med sine sange i et intimt soloformat for et siddende publikum.*

Oven på seks udsolgte solokoncerter på Hotel Cecil i København kan du opleve Marie Key solo på scenen i Store VEGA i København. Det sker ved en helt særlig intim koncert for et siddende publikum, hvor Marie vil fremføre både nye og gamle sange. 

Sangerinden arbejder i øjeblikket på et nyt album og er i den forbindelse aktuel med sin nye sang "Tænker på os to", som er produceret af Andreas Sommer.

Marie Key siger selv om sine solokoncerter: "*Jeg trives virkelig i soloformatet. Jeg nyder at fortælle om sangene, og jeg kan mærke at de enkle arrangementer får teksterne til at træde endnu længere frem. Det føles som et meget trygt og intimt rum at dele med publikum, og jeg glæder mig rigtig meget til koncerten i Vega*.”

Marie Keys seneste album *Giganter* udkom i marts 2018, fik fem hjerter og følgende ord med i Politiken: “*Marie Key har givet sig god tid, men resultatet er blevet både originalt og ørekælent. Musikken er en slags syntetisk r’ n’ b, hvor Marie Key viser, at årene som paradoksalt popidol har gjort hende til en sanger med meget større selvtillid*”.

Weekendavisen roste også albummet og skrev: “*Kontrasten mellem højglanspolerede produktioner og Marie Keys særligt sensitive sange har skabt et originalt og medrivende album*”.

**Fakta om koncerten:**

Marie Key - Solo (DK)

Torsdag d. 5. december kl. 20.00

Store VEGA, Enghavevej 40, 1674 København V

Billetpris: 300 kr. + gebyr

Billetsalget starter i dag via vega.dk og Ticketmaster.